André Peyron

Sur les idées et l’argumentaire de Robert MICHEL

E mount’anan ensin ?

A temp passa, quouro anaves un pau barrouleja en mountagno et que te rescontraves em’un pastre, èro un moumen forço counviviau.

Lou pastre, countent de te veire, ben de fes leissavo soun avé et s’avançavo per te parla (d’aquéu tems n’iavié proun de soun chin per planta l’escabot).Te demandavo dou païs, te countavo un pau de sa vido et forço dou gàubi de soun chin e, subre-tout, te parlavo de si fedo, d’aquel’avé que i’agradavo tant…

E mancavias jamai de durbi la biasso per parteja un pessuc de tabac, un tros de pan e de froumai em’un cop de vin.

E, se de cop ero tard, te faié plaço dins sa cabano per la nuech.

Ero un plesi d’estre aqui, en mountagno, a respira un air pur que se mesclavo a l’oudour di flour, e veire, ou soulèu tremount, lusi la primo estello dins lou cèu negreient.

Aro tout aco a changea.

N’es vengu un que s’en bate de tout aco. Que se garço ben de l’amista di pastre e di barroulaïre.

S’es recampa lou loup !

E s’ero qu’aco ! Mai em’èu s’es recampa tambèn tout un escabot de couilloun que lou badoun! E dirias que tant fai de mau, tant i’agrado !

Que voulès, qu se semblo s’assemblo…

Lou pastre durme plus. Ié fau garda l’avé nuech e jout. Se levo de negro nuech cade fes qu’entende si fedo s’amoulouna dins un cantoun dou pargue.

A l’aubo, ou pouncheja d’où soulèu, ben de cop l’espetacle es pas bèu. E ié fau faire lou compte.

Li fedo soounado, li fedo mita mangiado viuto, li fedo estroupiado, ia per faire ! E, dins l’escabot, tout ço qu’es enca drech espanti e tremoulan.

Eù que i’agradoun tant si fedo, que li regardo mangia cade jour, que li meno mounte l’erbo es bello per que s’engraissoun ben l’esquino, vourias que lou matin siegue gaut de li trouva tout’espoutido ?

Quanto cop lou ploura li ven ?  Vous estounarié que vous au digue!

De segur ié van douna de sou per coumpensa lou chaple ! Mai degun vendra coumpta li fedo que van avourta. E degun ni mai ié sougnara lou couor.

Ou countrari, s’en trovara per veni canta que soun travail es pas fa a biai, que beléu avié begu‘n cou, e meme que tant se pourié faire que seguesse pas esta a la cabano ! Tout aco per dire que lou loup a ben fa de i’estrassa si besti !

Vourias que siegue countent de veïre passa de mounde senso saupre s’es d’amic di pastre ou d’amic dou loup ?

S’aquéu que ven li vai dire de mot d’amista o li vaï ensegna, emé l’accent pounchu e lou mentoun leva, coumo soun mestié se déu faïre ? coumo li fedo se devoun garda ?

S’aquéu que ven es pas d’aqueli que pensoun que n’ia proun de la presènci di pastre sus l’aup, que devoun garça lou camp per faire plaço au loup, d’aqueli qu’an la pleno testo de pensado cativo ?

E s’ero qu’aco ! Maï noun lou leissa prendre lou fusiéu per ensegna ou loup de se teni luench de l’avé, li franchiman i’an garça de chin que li dien de « patous » per lou faïre coure.

Aqueli chin, nuech et jour, restoun dins l’escabot senso’autre travai que de japa se quauco ren lou ven desavia.

E coumo lou loup se fai pas veire eisa, aqueli chin fan puléu coure li marmoto e li perdigau, que tout aro n’i a plus ges !

E s’ero qu’aco ! Mai fan coure tambèn aqueli que se venoun proumena’n mountagno per soun plési. Degun se pouo plus aproucha d’un escabot senso que la poou l’agante de se faire pessuga li braio e n’ia ben qu’an esta veramen mourdu.

E qu n’a lou reprochi ? Lou pastre !

E lei coumpan d’où loup, aqueli qu’an jamai troou susa dins sa vido, aqueli que se remasssoun léu dins sa vilo cade cou que lou tem menaço, li van enca dire que sabe pas mena sei patou, que fai pas coumo fau.

E lei mourdu lou van tirassa ou tribunau.

Alor, sadou de peno e de fatigo, ou pastre li ven l’odi.

Eu que li faié gau de veire de mounde e de parla, se viro mut. Sabe plus en qu douna sa counfidenso.

E, de cou, emé lou couor plen d’amarun li ven de s’en’ana d’aqui, e resta dabas, en prouvenço.

Aco serié pouli ! Plus ges d’avé sus lis aup, plus ges de fedo per sounailla e de cabro per cascaia li redoun. Li draillo se van clafi de bosc, de roumese e d’agulencié. Senso l’avé per toundre l’erbo la néu tendra plus sus lei pento. E dins lis oustau, qu’an esta basti troou proche di pento, a cade nevado lou mounde se van adouna a la poou de l’avalanco, coumo s’eroun souto ‘no leco.

A nostro pais mancarié buono part de soun amo

Es-ti aco que voulen ?